ประกันฟุบลุ้นลงทุนโครงการใหญ่ดัน
ประกันลุ้นโครงการใหญ่มูลค่า 1.2 ล้านล้านตอกเสาเข็ม จ่อเซ็นสัญญาลูกค้า
6 เม.ย. 2558

ประกันลุ้นโครงการใหญ่มูลค่า 1.2 ล้านล้านตอกเสาเข็ม จ่อเซ็นสัญญาลูกค้า
แหล่งข่าวจากสมาคมประกันวินาศภัยไทย เปิดเผยว่า 3 เดือนแรกของปี 2558 เบี้ยประกันภัยรับรวมลดลงประมาณ 1% ซึ่งเป็นผลจากเศรษฐกิจโดยรวมชะลอตัว การส่งออกลดลง ยอดขายรถยนต์ใหม่ติดลบ รวมถึงการบริโภคของประชาชนหดตัว
"สิ่งที่หวังว่าจะทำให้ธุรกิจประกันเติบโตปีนี้เหลือเพียงโครงการขนาดใหญ่ของรัฐ ที่จะมีการลงทุนในปีนี้จำนวน 52 โครงการ วงเงินประมาณ 1.2 ล้านล้านบาท หากเริ่มได้เร็วจะทำให้ธุรกิจที่เกี่ยวข้องเติบโตหมด ลูกค้าก็เห็นตัวกันหมดแล้ว เริ่มเมื่อไหร่ก็เซ็นสัญญาประกันภัยได้ทันที" แหล่งข่าวเปิดเผย
แหล่งข่าวเปิดเผยว่า บริษัทประกันภัยที่จะได้งานการประกันภัยการก่อสร้าง (Contractor's All Risks Insurance) ตรงจากโครงการขนาดใหญ่ของภาครัฐ ลำดับแรก คือ บริษัท ทิพยประกันภัย เพราะมีรัฐวิสาหกิจขนาดใหญ่เป็นผู้ถือหุ้น ซึ่งรัฐวิสาหกิจเหล่านั้นมีกระทรวงการคลังเป็นผู้ถือหุ้นใหญ่ จึงได้งานเป็นลำดับแรกๆ และหาพันธมิตรเข้าร่วมรับประกันภัยที่ใกล้ชิดกันจะมี บริษัท กรุงเทพประกันภัย บริษัท ไทยศรีประกันภัย และบริษัท กรุงไทยพานิชประกันภัย
ขณะที่ บริษัทประกันภัยรายอื่นๆ จะได้รับประโยชน์เช่นกัน จากการรับประกันภัยต่อจากทั้ง 3 เจ้าหลัก และประกันภัยทางอ้อมจากธุรกิจอื่นๆ ที่เกี่ยวข้อง เช่น ธุรกิจซีเมนต์ เหล็ก อสังหาริมทรัพย์ ซึ่งธุรกิจรับเหมาจะทำประกันภัยทรัพย์สินและชีวิตระหว่างก่อสร้าง การประกันภัยความรับผิดบุคคลภายนอกทั้งด้านทรัพย์สินและชีวิต ประกันความรับผิดของผู้ประกอบวิชาชีพวิศวกรรมและสถาปนิก การขนส่ง
นายรัฐพล กิติศักดิ์ไชยกุล กรรมการผู้อำนวยการ บริษัท เอ็ม เอส ไอ จี ประกันภัย (ประเทศไทย) กล่าวว่า ขณะนี้ธุรกิจประกันภัยกำลังลุ้นให้รัฐบาลเริ่มลงทุนโครงการขนาดใหญ่โดยเร็ว เพราะจะทำให้ธุรกิจต่างๆ ที่เกี่ยวข้องกับการก่อสร้างโครงการใหญ่ๆ ได้ประโยชน์ กระตุ้นให้เศรษฐกิจดีขึ้น สำหรับบริษัทมีผู้ถือหุ้นใหญ่เป็นญี่ปุ่น หากทางญี่ปุ่นได้โครงการขนาดใหญ่ของรัฐ ก็จะทำให้บริษัทได้ประโยชน์จากการประกันภัยด้วย
นายมาร์ติน รูแอค กรรมการผู้อำนวยการ บริษัท แอกซ่า ประกันภัย กล่าวว่า บริษัทจะได้รับประโยชน์ทางอ้อมจากโครงการขนาดใหญ่ของรัฐ โดยลูกค้าของบริษัทซึ่งเป็นผู้รับเหมารายย่อย และธุรกิจอื่นๆ ที่เกี่ยวข้องกับการก่อสร้าง เคยได้งานจากผู้รับเหมารายใหญ่อีกทอด คาดว่าครั้งนี้น่าจะได้งานเช่นกัน รอให้โครงการเริ่มก่อสร้างเท่านั้น​